ΚΑΝΟΝΙΣΜΟΣ (ΕΚ) αριθ. 1416/94 ΤΗΣ ΕΠΙΤΡΟΠΗΣ της 21ης Ιουνίου 1994 για την τροποποίηση του κανονισμού (ΕΟΚ) αριθ. 626/85 σχετικά με την αγορά, πώληση και αποθεματοποίηση μη μεταποιημένων σταφίδων και ξηρών σύκων από τους οργανισμούς αποθεματοποίησης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΚ) αριθ. 549/94 της Επιτροπής (2), και ιδίως το άρθρο 8 παράγραφος 7 και το άρθρο 20,

Εκτιμώντας:

ότι, στο άρθρο 6 του κανονισμού (ΕΟΚ) αριθ. 626/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1445/93 (4), θεσπίζονται οι ίδιοι όροι πωλήσεως για τις σταφίδες και τα ξηρά σύκα που βρίσκονται στην κατοχή των οργανισμών αποθεματοποιήσεως- ότι, από την πείρα που αποκτήθηκε, αποδεικνύεται ότι οι τεχνικές δυνατότητες διατηρήσεως των ξηρών σύκων δεν επιτρέπουν τη διάθεσή τους για ανθρώπινη κατανάλωση πέραν του τέλους της περιόδου εμπορίας που αντιστοιχεί στο έτος παραγωγής τους και ότι συνεπώς πρέπει να τροποποιηθούν οι σχετικές διατάξεις του προαναφερθέντος κανονισμού-

ότι, για την προσαρμογή της κοινοτικής νομοθεσίας, ιδίως στον αγρονομισματικό τομέα, απαιτείται να τροποποιηθούν ορισμένες διατάξεις του κανονισμού (ΕΟΚ) αριθ. 626/85-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 626/85 τροποποιείται ως εξής:

1. Το άρθρο 2 παράγραφος 3 αντικαθίσταται από το ακόλουθο κείμενο:

"3. Η τιμή που καταβάλλεται για τα προϊόντα που αγοράζονται από τον οργανισμό αποθεματοποίησης είναι:

- για τα ξερά σύκα, η ελάχιστη τιμή που καταβάλλεται για την εν λόγω κατηγορία στον παραγωγό κατά την πρώτη ημέρα της τρέχουσας περιόδου εμπορίας,

- για τις σταφίδες, η τιμή αγοράς που αναφέρεται στο άρθρο 8 παράγραφος 2 του κανονισμού (ΕΟΚ) αριθ. 426/86."

2. Το άρθρο 6 παράγραφος 1 αντικαθίσταται από το ακόλουθο κείμενο:

"1. Οι σταφίδες που προορίζονται να μεταποιηθούν μέσα στην Κοινότητα προς κατανάλωση, πωλούνται σε τιμές που προκαθορίζονται και η τιμή πώλησης πρέπει να καθορίζεται λαμβάνοντας υπόψη το γεγονός ότι τα προϊόντα δεν μπορούν να τύχουν ενίσχυσης στην παραγωγή.

Απαιτείται εγγύηση για να εξασφαλίζεται η μεταποίηση των αγοραζόμενων προϊόντων σε σταφίδες σύμφωνα με τις προδιαγραφές που καθορίζονται στο παράρτημα ΙΙΙ του κανονισμού (ΕΟΚ) αριθ. 2347/84.

Η μεταποίηση πρέπει να ολοκληρώνεται το αργότερο "120 ημέρες" μετά από την ημερομηνία έγκρισης που αναφέρεται στο άρθρο 8 παράγραφος 2."

3. Το άρθρο 26 παράγραφος 1 πρώτο και δεύτερο εδάφιο αντικαθίστανται από το ακόλουθο κείμενο:

"Οι σταφίδες αποθηκεύονται και τυγχάνουν τέτοιας μεταχείρισης ώστε να εξακολουθούν να είναι κατάλληλες για μεταποίηση σε προϊόντα που προορίζονται για ανθρώπινη κατανάλωση.

Τα ξηρά σύκα μόλις αποθηκευτούν, καθώς και οι σταφίδες που έχουν αποθηκευθεί πλέον των έξι μηνών, διατηρούνται και τυγχάνουν μεταχείρισης όπως εάν επρόκειτο να χρησιμοποιηθούν για απόσταξη ή για ζωοτροφές. Στην περίπτωση αυτή, δεν εφαρμόζεται πλέον στα αποθηκευμένα προϊόντα το άρθρο 25 σημείο Β στοιχείο γ)."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Ιουνίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 69 της 12. 3. 1994, σ. 5.

(3) ΕΕ αριθ. L 72 της 13. 3. 1985, σ. 7.

(4) ΕΕ αριθ. L 142 της 12. 6. 1993, σ. 27.